stanford-oval/wikipedia huggingface dataset:
Jakob Silfverberg

| Jakob Silfverberg |
| --- | --- |

Henkilötiedot
Syntynyt: 13. lokakuuta 1990 (ikä 34) Gävle, Ruotsi
Kansalaisuus:   Ruotsi
Jääkiekkoilija
Lempinimi:  Jacke
Pelipaikka:  vasen laitahyökkääjä
Maila:  oikea
Pituus:  186 cm
Paino:  92 kg
Seura
Seura:  Brynäs IF
Sarja:  SHL
Pelinumero:  33
Pelaajaura
Pääsarjaura:  2008–
Seurat:  Brynäs IF (SEL) Binghamton Senators (AHL) Ottawa Senators (NHL) Anaheim Ducks (NHL)
NHL-varaus:  39. varaus, 2009 Ottawa Senators
KHL-varaus:  46. varaus, 2010 TsSKA Moskova
| Mitalit | Mitalit | Mitalit |  |
| --- | --- | --- | --- |
|  Silfverberg alle 20-vuotiaiden MM-kilpailuissa vuonna 2010. |  Silfverberg alle 20-vuotiaiden MM-kilpailuissa vuonna 2010. |  Silfverberg alle 20-vuotiaiden MM-kilpailuissa vuonna 2010. |  |
Maa:   Ruotsi
Miesten jääkiekko
|  Olympialaiset  |  Olympialaiset  |  Olympialaiset  |  |
|  Hopeaa | Sotši 2014 | jääkiekko |  |
| MM-kilpailut  | MM-kilpailut  | MM-kilpailut  |  |
|  Hopeaa | Slovakia 2011 | jääkiekko |  |
| Alle 20-v. MM-kilpailut  | Alle 20-v. MM-kilpailut  | Alle 20-v. MM-kilpailut  |  |
|  Pronssia | Saskatchewan 2010 | jääkiekko |  |
Erik Jakob Silfverberg (s. 13. lokakuuta 1990 Gävle, Ruotsi) on ruotsalainen jääkiekkoilija, joka pelaa Ruotsin pääsarjassa SHL-joukkue Brynäs IF:ssä. Oikealta laukovaa Silfverbergiä on luonnehdittu voimahyökkääjäksi. Hänen muita vahvuuksia on kahden suunnan pelaaminen, pelikäsitys, tekniset taidot ja nopea laukaus. Silfverberg osaa pelata myös keskellä. Hänen muihin heikkouksiin kuuluu laukauksen epätarkkuus sekä fyysisyyden ja aggression puute. Silfverbergin tulisi parantaa myös kokonaisvaltaista pelaamista NHL-tasolla.
Ura > Seuraura

Silfverberg on Brynäs IF:n kasvatti. Hän voitti J20 SuperElitin mestaruuden vuonna 2009 sekä hopeaa vuosina 2008 ja 2010. Silfverberg debytoi Elitserienissä kaudella 2008–2009, jolloin hän pelasi 16 runkosarja- ja neljä playoff-ottelua tehopistein 3+1=4. Ensimmäisellä kokonaisella kaudellaan 2009–2010 Silfverberg teki Elitserienissä 48 runkosarjaottelussa tehot 8+8=16 sekä viidessä playoff-ottelussa tehot 1+1=2. Ottawa Senators varasi hänet toisella kierroksella 39. pelaajana kesällä 2009. Silfverbergin on varannut myös KHL-joukkue TsSKA Moskova 46. pelaajana kesällä 2010.
Kaudella 2010–2011 Silfverberg teki läpimurtonsa Elitserienissä tehdessään 53 runkosarjaottelussa tehot 18+16=34. Hän oli Brynäsin paras maalintekijä ja kolmanneksi paras pistemies. Elitserienin maalipörssissä Silfverberg sijoittui kahdeksanneksi.
Toukokuussa 2011 Silfverberg teki kolmivuotisen tulokassopimuksen Ottawa Senatorsin kanssa. Hän pelasi kuitenkin vielä ensimmäisen sopimuskautensa 2011–2012 lainalla Brynäsissä. Silfverberg pelasi sensaatiomaisen kauden ja sijoittui tehoilla 24+30=54 koko Elitserienin pistepörssissä toiseksi AIK IF:n Robert Rosénin jälkeen sekä maalipörssissä toiseksi AIK:n Richard Gyngen jälkeen. Silfverberg palkittiin koko Elitserienin arvokkaimpana pelaajana Guldhjälmenillä sekä herrasmiespelaajana Rinkens riddarella. Kevään 2012 pudotuspelien pistepörssissä hän sijoittui Skellefteå AIK:n Bud Hollowayn jälkeen toiseksi tehoilla 13+7=20. Silfverberg nousi kesken pudotuspelien Brynäsin kapteeniksi, kun Andreas Dackell joutui lopettamaan uransa pahan polvivamman takia. Hän nousi joukkueen sankariksi tehtyään Brynäsille Ruotsin-mestaruuden ratkaisseen voittomaalin kuudennessa finaaliottelussa Skellefteå AIK:ta vastaan. Silfverbergin maali oli historiallinen myös hänen 13. maalinaan yhden kauden pudotuspeleissä. Hän rikkoi Daniel Alfredssonin kevään 2005 pudotuspeleissä tekemän maaliennätyksen. Silfverberg palkittiin myös pudotuspelien arvokkaimpana pelaajana sekä Guldpuckenilla. Hänet valittiin myös Ruotsin tähdistökentälliseen.
Elitserien-kauden jälkeen Silfverberg siirtyi Ottawa Senatorsin avuksi NHL:n pudotuspeleihin. Hän pääsi NHL-debyytissään, puolivälierissä 23. huhtikuuta 2012 New York Rangersia vastaan heti Senatorsin ykkösketjuun Jason Spezzan ja Milan Michálekin vierelle. Silfverberg sai ottelussa jääaikaa noin yhdeksän minuuttia. Joukkueen kausi päättyi lopulta Senatorsin hävittyä seitsemänen puolivälieräottelun, joka oli Silfverbergin NHL-uran toinen.
Työsulun 2012–2013 ajan Silfverberg pelasi Ottawan farmijoukkue Binghamton Senatorsissa, AHL:ssä. Työsulun päätyttyä tammikuussa 2013 hän palasi Ottawan NHL-joukkueen vahvuuteen. Silfverbergin tulokaskausi toi lyhennetyn kauden kaikissa 48 runkosarjaottelussa tehot 10+9=19 sekä kymmenessä playoff-ottelussa tehot 2+2=4. Hänen NHL-uransa avausmaali syntyi Silfverbergin kauden toisessa runkosarjaottelussa 21. tammikuuta 2013 Florida Panthersin José Théodoren taakse. Heinäkuussa 2013 hänet kaupattiin Stefan Noesenin ja kesän 2014 ensimmäisen kierroksen varausvuoron kanssa Anaheim Ducksiin vaihdossa Bobby Ryaniin.
Ura > Maajoukkueura

Silfverberg pelasi MM-kilpailuissa vuosina 2011 ja 2012, joista vuoden 2011 turnaus päättyi hopeaan. Hän voitti myös alle 20-vuotiaiden MM-pronssia vuonna 2010 ja pelasi alle 18-vuotiaiden MM-kilpailuissa vuonna 2008.
Muuta

Silfverberg on toisen polven pääsarja- ja maajoukkuekiekkoilija. Hänen isänsä Jan-Erik voitti Brynäsissä neljä Ruotsin-mestaruutta ja kuului myös Ruotsin MM-hopeaa voittaneeseen joukkueeseen vuonna 1977. Jakobin setä Conny Silfverberg pelasi Brynäsissä yli 400 ottelua ja voitti Elitserienin pistepörssin kaudella 1984–1985. Jakob Silfverbergin isoveli Joakim ja serkku Joel pelaavat II-divisioonaa Valbo HC:ssa.
Kamishichiken

Kamishichikenin tunnus
Kamishichikeniläinen katu vuonna 2005
Kamishichiken (jap. 上七軒) on Kiotossa sijaitseva kagai. Se sijaitsee Kitano Tenman -pyhäkön läheisyydessä, hieman kauempana muihin Kioton geisha-alueisiin nähden.
Kitano Tenman-gū paloi osittain 1400-luvun puolivälissä. Korjaustöiden yhteydessä pyhäkön ympäristöön avattiin seitsemän teehuonetta, joissa alkoi työskennellä geikoja. Tapana oli, että pyhäkön nuoret temppelineitsyet alkoivat tyttöikänsä jälkeen työskennellä geikona jossakin alueen teehuoneista. Pyhäkön lisäksi kagaissa sijaitsee teatteri. Kamishichikenin teehuoneet ovat olleet paitsi pyhäkön vierailijoiden, myös Nishijinin tekstiilialueen varakkaiden kauppiaiden suosiossa.
Kamishichikenin maikot ja geikot opiskelevat tanssia Hanayagi-koulun mukaan. Joka maalis-huhtikuussa he esiintyvät julkisesti Kitano Odori -tapahtumassa.
Tapahtumat

Kamishichikenin maikojen ja geikojen elämää tahdittavat erilaiset vuosittain toistuvat tapahtumat:
9. tammikuuta: Shigyoshiki eli vuoden aloitusseremonia, jossa edellisenä vuonna parhaiten menestyneet teehuoneet, maikot ja geikot palkitaan.
2.–3. helmikuuta: Setsubun
25. helmikuuta: Luumunkukkafestivaali pyhäkössä palvottavan Michizane Sugawaran kunniaksi. Maikot ja geikot pitävät ulkona teeseremonian.
25. maaliskuuta – 7. huhtikuuta: Kitano Odori
Kesäkuun loppupuoli: Miyako no Nigiwai, jossa kaikkien Kioton geisha-alueiden maikot ja geikot esiintyvät.
1. heinäkuuta – 5. syyskuuta: Kamishichikeniin rakennetaan ulkoilmaravintola, jossa maikot ja geikot keskustelevat vieraiden kanssa.
1. elokuuta: Maikot ja geikot vierailevat opettajiensa luona ja teehuoneissa osoittamassa kiitollisuutta.
1.–5. lokakuuta: Pyhäkössä järjestetään Zuiki-matsuri, jonka osana on kaksi kulkuetta. Maikot ja geikot ovat niitä seuraamassa.
Lokakuun puoliväli: Kotobuki-kai
22. lokakuuta: Jidai-matsuri, jossa maikot ja geikot esiintyvät kuuluisiksi historiallisiksi henkilöiksi pukeutuneina
23. marraskuuta: Gion Kouta -matsuri, johon osallistuvat maikot vievät kukkia Gion Kouta -kappaletta kunnioittavalle muistomerkille Maruyaman puistossa ja lukevat kappaleen sanoja ääneen.
1. joulukuuta: Pyhäkössä järjestetään Kitano-teefestivaali, jossa maikot ja geikot tarjoilevat teetä teeseremonian aikana.
Joulukuun alkupuoli: Maikot ja geikot vierailevat Minamiza-teatterissa katsomassa kabukiesityksiä.
Joulukuun puoliväli: Riisikakkujuhla, jonka aikana maikot ja geikot tekevät riisikakkuja paikallisten kanssa.
13. joulukuuta: Maikot ja geikot vievät uuden vuoden riisikakkuja lahjaksi opettajilleen ja teehuoneiden pitäjille. Tanssikoulun mestari antaa heille puolestaan viuhkat.
Aiheesta muualla

Kamishichikenin virallinen kotisivu (japaniksi)
Bardsley, Jan: Kyoto Hanamachi Map janbardsley.web.unc.edu. (englanniksi) Kartta, johon on merkitty kaikkien Kioton hanamachien sijainnit.
Gallosyaniini

| Gallosyaniini |
| --- | --- |

Tunnisteet
IUPAC-nimi:  1-karboksi-7-(dimetyyliamino)-4-hydroksi-3-oksofenoksatsin-10-iumkloridi
CAS-numero:  1562-85-2
PubChem CID:  73801
SMILES:  CN(C)C1=CC2=C(C=C1)[NH+]=C3C(=CC(=O)C(=C3O2)O)C(=O)O.[Cl-]
Ominaisuudet
Molekyylikaava:  C15H13N2O5Cl
Moolimassa:  336,724 g/mol
Liukoisuus veteen:  10 g/l 
Gallosyaniini (C15H13N2O5Cl) eli Mordant Blue 10 on fenoksatsiinijohdannaisiin kuuluva aromaattinen orgaaninen yhdiste. Yhdistettä voidaan käyttää väriaineena.
Ominaisuudet, valmistus ja käyttö

Huoneenlämpötilassa gallosyaniini on punertavansinistä tai vihreää kiteistä ainetta. Yhdiste liukenee hieman kuumaan veteen ja etanoliin ja paremmin niin happoihin kuin emäksiinkin. Gallosyaniinin liuokset ovat happamissa oloissa sinisiä ja neutraaleissa ja emäksisissä oloissa punaisia.
Gallosyaniinia valmistetaan kuumentamalla gallushapon ja N,N-dimetyyli-4-nitrosoaniliinikloridin metanoliliuosta.
Gallosyaniinin ja kromin kompleksi värjää nukleiinihapot sinisiksi ja sitä käytetään tämän vuoksi väriaineena mikroskopiatutkimuksissa. Yhdistettä käytetään lisäksi värjäämiseen ja esimerkiksi määritettäessä galliumpitoisuuksia titraamalla ja lyijyn läsnäolon osoittamiseen.
Asefaatti

| Asefaatti |
| --- | --- |


Tunnisteet
IUPAC-nimi:  N-[metoksi(metyylisulfanyyli)fosforyyli]asetamidi
CAS-numero:  30560-19-1
PubChem CID:  1982
SMILES:  CC(=O)NP(=O)(OC)SC
Ominaisuudet
Molekyylikaava:  C4H10PSN2O3
Moolimassa:  183,17 g/mol
Sulamispiste:  72–80 °C
Tiheys:  1,35 g/cm3
Liukoisuus veteen:  650 g/l
Asefaatti (C4H10PSNO3) on organofosforiyhdisteisiin kuuluva orgaaninen yhdiste. Yhdistettä voidaan käyttää maataloudessa hyönteismyrkkynä.
Ominaisuudet, valmistus ja käyttö

Huoneenlämpötilassa asefaatti on väritöntä kiteistä ainetta. Yhdiste liukenee erittäin hyvin veteen ja kohtalaisesti muun muassa etanoliin ja dietyylieetteriin. Yhdisteen aineenvaihduntatuote metamidofossi on myrkyllistä tuhoeläimille, koska se estää asetyylikoliiniesteraasientsyymin toiminnan. Asefaatti ei ole yhtä myrkyllistä kuin metamidofossi, mutta yhdisteelle altistumisesta voi seurata esimerkiksi hengitysvaikeuksia, huonovointisuutta tai kouristuskohtauksia.
Asefaattia valmistetaan asetyloimalla metamidofossia etikkahappoanhydridin avulla.
Asefaattia käytetään hyönteisten torjuntaan esimerkiksi vihannes-, marja-, hedelmä-, puuvilla- ja koristekasviviljelmillä sekä torakoiden ja tulimuurahaisten hävittämiseen sisätiloissa. Ainetta ei ole saanut käyttää Euroopan unionin alueella vuodesta 2003 alkaen.
Judo kesäolympialaisissa 2024

Judossa kilpailtiin Pariisin 2024 kesäolympialaisissa 15. kertaa. Ottelut käytiin Grand Palais Éphémèren näyttelysalissa. Lajissa oli sekä naisille että miehille seitsemän painoluokkaa sekä näiden lisäksi sekajoukkuekilpailu, joka oli toista kertaa mukana olympialaisten ohjelmassa. Painoluokkiin ei tullut mitään muutoksia Tokion olympialaisiin verrattuna. Olympiaturnaukseen pääsi yhteensä 372 judokaa. Suomea kilpailuissa edustivat Luukas Saha (-66kg) ja Martti Puumalainen (+100kg). Olympialaisten suomenkielisestä selostuksesta vastasivat Yleisradiolla selostaja Timo Uusitalo ja asiantuntija Tommi Valtonen.
Aikataulu

| La 27> 7.Miehet | Su 28> 7.Miehet | Ma 29> 7.Miehet | Ti 30> 7.Miehet | Ke 31> 7.Miehet | To 1> 8.Miehet | Pe 2> 8.Miehet | La 3> 8.Miehet |
| --- | --- | --- | --- | --- | --- | --- | --- |
| 60 kg | 66 kg | 73 kg | 81 kg | 90 kg | 100 kg | 100+ kg |  |
Naiset
| 48 kg | 52 kg | 57 kg | 63 kg | 70 kg | 78 kg | 78 + kg |  |
Sekajoukkue
|  |  |  |  |  |  |  | Sekakilpailu |
Mitaliyhteenveto

| Sija | Maa | Kultaa | Hopeaa | Pronssia | Yhteensä |
| --- | --- | --- | --- | --- | --- |
| 1. |  Japani | 3 | 2 | 3 | 8 |
| 2. |  Ranska | 2 | 2 | 6 | 10 |
| 3. |  Azerbaidžan | 2 | 0 | 0 | 2 |
| 4. |  Georgia | 1 | 2 | 0 | 3 |
| 5. |  Brasilia | 1 | 1 | 2 | 4 |
| 6. |  Uzbekistan | 1 | 0 | 2 | 3 |
| 7. |  Kazakstan | 1 | 0 | 1 | 2 |
| 8. |  Kanada | 1 | 0 | 0 | 1 |
| 8. |  Kroatia | 1 | 0 | 0 | 1 |
| 8. |  Italia | 1 | 0 | 0 | 1 |
| 8. |  Slovenia | 1 | 0 | 0 | 1 |
| 12. |  Etelä-Korea | 0 | 2 | 3 | 5 |
| 13. |  Israel | 0 | 2 | 1 | 3 |
| 14. |  Kosovo | 0 | 1 | 1 | 2 |
| 15. |  Meksiko | 0 | 1 | 0 | 1 |
| 15. |  Mongolia | 0 | 1 | 0 | 1 |
| 15. |  Saksa | 0 | 1 | 0 | 1 |
| 18. |  Moldova | 0 | 0 | 2 | 2 |
| 18. |  Tadžikistan | 0 | 0 | 2 | 2 |
| 20. |  Belgia | 0 | 0 | 1 | 1 |
| 20. |  Espanja | 0 | 0 | 1 | 1 |
| 20. |  Itävalta | 0 | 0 | 1 | 1 |
| 20. |  Kiina | 0 | 0 | 1 | 1 |
| 20. |  Kreikka | 0 | 0 | 1 | 1 |
| 20. |  Portugali | 0 | 0 | 1 | 1 |
| 20. |  Ruotsi | 0 | 0 | 1 | 1 |
| Yhteensä | Yhteensä | 15 | 15 | 30 | 60 |
Mitaliyhteenveto > Miehet

| Laji | Kultaa | Hopeaa | Pronssia |
| --- | --- | --- | --- |
| 60 kg tiedot |  Jeldos Smetov Kazakstan (KAZ) |  Luka Mkheidze Ranska (FRA) |  Ryūju Nakayama Japani (JPN)    Francisco Garrigós Espanja (ESP) |
| 66 kg tiedot |  Hifumi Abe Japani (JPN) |  Willian Lima Brasilia (BRA) |  Gusman Kyrgyzbajev Kazakstan (KAZ)    Denis Vieru Moldova (MDA) |
| 73 kg tiedot |  Hidayet Heydarov Azerbaidžan (AZE) |  Joan-Benjamin Gaba Ranska (FRA) |  Adil Osmanov Moldova (MDA)    Soichi Hashimoto Japani (JPN) |
| 81 kg tiedot |  Takanori Nagase Japani (JPN) |  Tato Grigalašvili Georgia (GEO) |  Lee Joon-hwan Etelä-Korea (KOR)    Somon Makhmadbekov Tadžikistan (TJK) |
| 90 kg tiedot |  Laša Bekauri Georgia (GEO) |  Sanshiro Murao Japani (JPN) |  Maxime-Gaël Ngayap Hambou Ranska (FRA)    Theodoros Tselidis Kreikka (GRE) |
| 100 kg tiedot |  Zelym Kotsoiev Azerbaidžan (AZE) |  Ilia Sulamanidze Georgia (GEO) |  Peter Paltchik Israel (ISR)    Muzaffarbek Toʻraboyev Uzbekistan (UZB) |
| Yli 100 kg tiedot |  Teddy Riner Ranska (FRA) |  Kim Min-jong Etelä-Korea (KOR) |  Temur Rakhimov Tadžikistan (TJK)    Alisher Yusupov Uzbekistan (UZB) |
Mitaliyhteenveto > Naiset

| Laji | Kultaa | Hopeaa | Pronssia |
| --- | --- | --- | --- |
| 48 kg tiedot |  Natsumi Tsunoda Japani (JPN) |  Bavuudorjiin Baasankhüü Mongolia (MGL) |  Shirine Boukli Ranska (FRA)    Tara Babulfath Ruotsi (SWE) |
| 52 kg tiedot |  Diyora Keldiyorova Uzbekistan (UZB) |  Distria Krasniqi Kosovo (KOS) |  Larissa Pimenta Brasilia (BRA)    Amandine Buchard Ranska (FRA) |
| 57 kg tiedot |  Christa Deguchi Kanada (CAN) |  Huh Mi-mi Etelä-Korea (KOR) |  Haruka Funakubo Japani (JPN)    Sarah-Léonie Cysique Ranska (FRA) |
| 63 kg tiedot |  Andreja Leški Slovenia (SLO) |  Prisca Awiti Alcaraz Meksiko (MEX) |  Clarisse Agbegnenou Ranska (FRA)    Laura Fazliu Kosovo (KOS) |
| 70 kg tiedot |  Barbara Matić Kroatia (CRO) |  Miriam Butkereit Saksa (GER) |  Michaela Polleres Itävalta (AUT)    Gabriella Willems Belgia (BEL) |
| 78 kg tiedot |  Alice Bellandi Italia (ITA) |  Inbar Lanir Israel (ISR) |  Ma Zhenzhao Kiina (CHN)    Patrícia Sampaio Portugali (POR) |
| Yli 78 kg tiedot |  Beatriz Souza Brasilia (BRA) |  Raz Hershko Israel (ISR) |  Kim Ha-yun Etelä-Korea (KOR)    Romane Dicko Ranska (FRA) |
Mitaliyhteenveto > Sekajoukkue

| Laji | Kultaa | Hopeaa | Pronssia |
| --- | --- | --- | --- |
| Sekajoukkue tiedot |  Ranska Shirine Boukli Joan-Benjamin Gaba Amandine Buchard Walide Khyar Sarah-Léonie Cysique Luka Mkheidze Clarisse Agbegnenou Alpha Oumar Djalo Marie-Ève Gahié Maxime-Gaël Ngayap Hambou Romane Dicko Aurélien Diesse Madeleine Malonga Teddy Riner |  Japani Uta Abe Hifumi Abe Haruka Funakubo Soichi Hashimoto Natsumi Tsunoda Ryuju Nagayama Saki Niizoe Sanshiro Murao Miku Takaichi Takanori Nagase Aaron Wolf Rika Takayama Akira Sone Tatsuru Saito |  Brasilia Daniel Cargnin Leonardo Gonçalves Willian Lima Rafael Macedo Guilherme Schimidt Rafael Silva Larissa Pimenta Ketleyn Quadros Rafaela Silva Beatriz Souza    Etelä-Korea Lee Hye-kyeong Kim Won-jin Jung Ye-rin An Ba-ul Huh Mi-mi Kim Ji-su Lee Joon-hwan Han Ju-yeop Yoon Hyun-ji Kim Ha-yun Kim Min-jong |
Intohimo

Intohimo on pysyvä, voimakas ja hallitsematon halu tai motivaatio, joka voi ottaa ihmisen valtaansa. Intohimo voi kohdistua rakkauden kohteena olevaan ihmiseen, mutta myös esimerkiksi syömiseen tai pelaamiseen.
Rakkaudessa intohimo on sellaista voimakasta kaipuuta olla yhdessä rakastettunsa kanssa, johon liittyy vahva fyysinen kiihottuminen. Intohimoinen rakkaus on intensiivisempää kuin toverillinen rakkaus, mutta samalla epävakaampaa ja lyhytaikaisempaa, ja se usein muuttuu toverilliseksi rakkaudeksi suhteen jatkuessa pidempään.
Intohimoiseen rakkauteen kuuluu sekä myönteisiä että kielteisiä tunteita. Myönteisiä tunteita ovat esimerkiksi seksuaalinen kiihottuminen ja tyydytys sekä jännitys ja ilo. Kielteisiä intohimotunteita ovat esimerkiksi levottomuus, mustasukkaisuus ja turhautuminen. Molemminpuolisessa intohimossa korostuvat intohimon myönteiset tunteet, mutta yksipuolisessa korostuvat kielteiset tunteet.
Intohimo syntyy tahtomatta, ja sitä on vaikea hallita. Intohimoa kokeva ihminen kokee tungettelevia ajatuksia ja päähänpinttymiä. Hän idealisoi kumppaniaan tai suhdettaan tähän, ja haluaa tuntea kohteensa ja tämän tuntevan hänet. Intohimoon kuuluu myös seksuaalinen kiinnostus, myönteiset tunteet rakastettua kohtaan, kielteisiä tunteita suhdetta kohtaan (kuten tunteiden epävakaisuus, mustasukkaisuus ja pelko suhteen loppumisesta), sekä monenlaisia fyysisiä kiihottumisen tunteita esimerkiksi rakastetun kosketuksesta. Intohimoinen ihminen haluaa ymmärtää kumppaninsa tunteita, tarkastella hänen käyttäytymistään ja ulkonäköään, sekä auttaa häntä. Intohimoinen ihminen ei ole tunteessaan riippuvainen kohteeltaan saamista palkinnoista ja vuorovaikutuksesta, kuten muut suhteeseen liittyvät kokemukset, vaan hänen intohimoaan ruokkivat kuvitellut palkinnot ja vuorovaikutukset.
Robert Sternbergin kehittämässä rakkauden kolmioteoriassa intohimo on yksi rakkauden kolmesta osatekijästä intiimiyden ja sitoutumisen ohella. Näistä intohimo on se tekijä, joka johtaa rakkaussuhteeseen, fyysiseen kiinnostukseen ja seksiin. Suhteita, joissa ei ole intohimoa, ovat esimerkiksi tykkäyssuhteet, toverilliset rakkaussuhteet, järjestetyn avioliiton alkuvaiheet sekä hiipuneiden avioliittojen loppuvaiheet.
Miyagawa-chō

Miyagawa-chōn tunnus
Katu Miyagawa-chōssa
Miyagawa-chō (jap. 宮川町) on Kiotossa sijaitseva kagai. Virallisen luvan kagaina toimimiseen se sai vuonna 1751, mutta alueella on ollut toimintaa jo vuodesta 1670 alkaen. Silloin vieressä virtaavan Kamojoen törmät valmistuivat. Vähitellen Miyagawa-chōn alueesta tuli Kioton esittävän taiteen keskus. Nykyään osa kagain alueesta on luokiteltu suojeltavaksi historiallisen arkkitehtuurinsa takia.
Alueen nimen alkuperä ei ole varmassa tiedossa, mutta erään väitteen mukaan Kamojoen etelävirtausta oli tapana kutsua nimellä Miyagawa.
Miyagawa-chōn naapurustossa sijaitsee Minami-za-kabukiteatteri. Alueella onkin vahvat siteet myös kabukin kanssa. Tunnetaan kabukinäyttelijöitä, joiden nimet liittyvät Miyagawa-chōn teehuoneisiin.
Miyagawa-chōn maikot ja geikot opiskelevat tanssia Wakayagi-koulun mukaan. Joka huhtikuussa he esiintyvät julkisesti Kyo Odori -tapahtumassa.
Tapahtumat

Miyagawa-chōn maikojen ja geikojen elämää tahdittavat erilaiset vuosittain toistuvat tapahtumat:
7. tammikuuta: Shigyoshiki eli vuoden aloitusseremonia, jossa edellisenä vuonna parhaiten menestyneet teehuoneet, maikot ja geikot palkitaan.
11. tammikuuta: Toka Ebisu -juhlan osana maikot ja geikot jakavat vieraille koristeltuja bambunoksia.
2.–3. helmikuuta: Setsubun
Huhtikuun 1. lauantai – 3. sunnuntai: Kyo Odori
16. huhtikuuta: Maikot ja geikot esittävät jumalille tanssin Heian-pyhäkössä.
Kesäkuun loppupuoli: Miyako no Nigiwai, jossa kaikkien Kioton geisha-alueiden maikot ja geikot esiintyvät.
1.–31. heinäkuuta: Osana Gion-matsuria maikot ja geikot osallistuvat useisiin tapahtumiin.
Heinäkuun puoliväli: Yukata-kai, jossa maikot ja geikot esiintyvät kesäyukatat päällä.
Heinäkuun puolivälistä elokuun puoliväliin: Miyagawa-chōhon rakennetaan ulkoilmaravintola, jossa maikot ja geikot keskustelevat vieraiden kanssa.
1. elokuuta: Maikot ja geikot vierailevat opettajiensa luona ja teehuoneissa osoittamassa kiitollisuutta.
Lokakuun alkupuoli: Mizue-kai
22. lokakuuta: Jidai-matsuri, jossa maikot ja geikot esiintyvät kuuluisiksi historiallisiksi henkilöiksi pukeutuneina
23. marraskuuta: Gion Kouta -matsuri, johon osallistuvat maikot vievät kukkia Gion Kouta -kappaletta kunnioittavalle muistomerkille Maruyaman puistossa ja lukevat kappaleen sanoja ääneen.
Joulukuun alkupuoli: Maikot ja geikot vierailevat Minamiza-teatterissa katsomassa kabukiesityksiä.
13. joulukuuta: Maikot ja geikot vievät uuden vuoden riisikakkuja lahjaksi opettajilleen ja teehuoneiden pitäjille. Tanssikoulun mestari antaa heille puolestaan viuhkat.
31. joulukuuta: Päivällä okotosan, jonka osana maikot ja geikot vierailevat teehuoneissa. Niistä he saavat lahjaksi fukudama-lahjapalloja. Illalla Yasakan pyhäkössä järjestetään Okera Mairi, jossa osa maikoista saattaa käydä osallistumassa perinteiseen rituaaliin. Nykyään monet maikot lähtevät uudeksi vuodeksi kuitenkin kotiseudulleen.
Aiheesta muualla

Miyagawa-chōn virallinen kotisivu (japaniksi)
Bardsley, Jan: Kyoto Hanamachi Map janbardsley.web.unc.edu. (englanniksi) Kartta, johon on merkitty kaikkien Kioton hanamachien sijainnit.
Metamidofossi

| Metamidofossi |
| --- | --- |


Tunnisteet
IUPAC-nimi:  [amino(metyylisulfanyyli)fosforyyli]oksimetaani
CAS-numero:  10265-92-6
PubChem CID:  4096
SMILES:  COP(=O)(N)SC
Ominaisuudet
Molekyylikaava:  C2H8PSNO2
Moolimassa:  141,134 g/mol
Sulamispiste:  44,9 °C
Tiheys:  1,31 g/cm3
Liukoisuus veteen:  Liukenee veteen
Metamidofossi (C2H8PSNO2) on organofosforiyhdisteisiin kuuluva orgaaninen yhdiste. Yhdistettä voidaan käyttää maataloudessa hyönteis- tai punkkimyrkkynä.
Ominaisuudet, valmistus ja käyttö

Huoneenlämpötilassa metamidofossi on väritöntä kiteistä ainetta. Yhdiste liukenee erittäin hyvin veteen ja etanoliin ja kohtalaisesti muun muassa dietyylieetteriin, tolueeniin ja dikloorimetaaniin. Aineen myrkyllisyys tuhoeläimille perustuu asetyylikoliiniesteraasientsyymin toiminnan estämiseen. Metamidofossi on myrkyllistä myös ihmiselle ja sille altistumisesta voi seurata huonovointisuutta, kouristuskohtauksia ja jopa kuolema.
Metamidofossin valmistuksen ensimmäisessä vaiheessa dimetyylifosforoklooritioaatti reagoi ammoniakin kanssa O,O-dimetyylifosforamidotioaatiksi. Seuraava vaihe on reaktio jodimetaanin tai dimetyylisulfaatin kanssa.
Metamidofossia käytetään hyönteisten ja punkkien torjuntaan esimerkiksi peruna-, kaali-, tomaatti-, riisi-, hedelmä-, puuvilla- ja koristekasviviljelmillä. Yhdisteen käyttö kiellettiin Euroopan unionin alueella 2008 ja Yhdysvalloissa 2009. Aineesta valmistetaan asefaattia.
Jokimaisema (Yrjö Ollila)

| Jokimaisema |
| --- | --- |

Nimi:  Jokimaisema
Tekijä:  Yrjö Ollila
Valmistumisvuosi:  1921
Taiteenlaji:  Maisemamaalaus
Teostyyppi:  Maalaus
Materiaali:  Öljyväri ja kangas (maalauspohja)
Korkeus:  24,00  cm
Leveys:  31,00  cm
Kokoelma:  Kansallisgalleria
Sijainti:  Ateneum
Jokimaisema on taiteilija Yrjö Ollilan öljyvärimaalaus kankaalle vuodelta 1921. Tämä 24×31 cm- kokoinen työ on liimattu pahville ja se kuuluu Ateneumin taidemuseon Ester ja Jalo Sihtolan lahjoituskokoelmaan.
Ollila maalasi Jokimaisema-maalauksen Ranskassa, jossa hän perheineen asui vuosina 1920-1927. Ollila kuului Suomessa Septem-ryhmään ja maalauksessa näkyy septemiläisille ominainen väridekoraatio. Hän on kuitenkin jo siirtynyt osittain rakenteellisempaan ilmaisuun, johon Paul Cézannen taide oli häntä viitoittanut. Aiemmin 1910-luvulta lähtien hänen töitään oli leimannut tarkoitus kuvata tunnevaikutusta eikä ulkomuotoa.
Aiheesta muualla

Suomen Kansallisgalleria: Kokoelmat: Jokimaisema.  (Arkistoitu – Internet Archive)